Olympijské striebroOlympijské striebro
**Jan Koutný** (\* 24. jún 1897, Vyškov – † 18. júl 1976, Praha) bol český športový gymnasta, bankový úradník a vojak, účastník druhého československého odboja. Československo reprezentoval na letných olympijských hrách (LOH) 1924 a 1928.

Život
-----

Narodil sa 24. júna 1897 v meste Vyškov, 27 km východne od Brna. V Brne študoval na gymnáziu a obchodnej škole a na vysokej škole absolvoval štyri semestre zakončené štátnou skúškou z účtovníctva. Už v tomto období sa angažoval v telovýchovnom spolku Sokol.

Zapojil sa do bojov v prvej svetovej vojne a v roku 1919 ako príslušník Československej armády prišiel do Zvolena brániť záujmy konštitujúcej sa Československej republiky (ČSR) pred hrozbou zo strany Maďarska (pozri maďarsko-československá vojna). Do Zvolena sa vrátil v roku 1921, usadil sa tu a pracoval ako bankový úradník, neskôr prokurista filiálky Národnej banky československej. Od roku 1921 pôsobil ako náčelník Telovýchovnej jednoty (TJ) Sokol vo Zvolene, ktorá vznikla v marci 1919. Okrem vlastného tréningu a súťaženia sa venoval tréningu mládeže, organizovaniu spolkových aktivít ap. V roku 1923 sa oženil s Ľudmilou Pravdovou, rodáčkou zo Slovenskej Ľupče. Spolu mali syna Jána a dcéru Ľudmilu.

Ako prvý a svojho času jediný pretekár zo Slovenska sa dostal do reprezentačného výberu Československej obce sokolskej. Na majstrovstvách Československej obce sokolskej 1923 získal 9. miesto, čo mu umožnilo reprezentovať ČSR na LOH 1924 v Paríži. Do olympijskej súťaže nastúpil v rámci osemčlenného družstva, ktoré po cvičení na hrazde zaujímalo prvé miesto, avšak pre zranenie jedného z členov družstva, za ktorého nemohol nastúpiť náhradník, museli pretekári pokračovať v súťaži ako jednotlivci. Koutný skončil celkovo bez umiestnenia (celkové umiestnenie bolo udeľované len do 9. miesta), no v preskoku cez koňa získal striebornú medailu. Vďaka 5. miestu na majstrovstvách Československej obce sokolskej 1928 bol vybraný do reprezentácie na LOH 1928 v Amsterdame, kde pretekal ako člen osemčlenného družstva, ktoré získalo striebornú medailu.

Koncom roka 1938 bola TJ Sokol vo Zvolene zrušená. Po vzniku Slovenského štátu (14. marca 1939) Koutný bez rodiny opustil Zvolen, aby sa vyhol zatknutiu. Istý čas pôsobil vo Vyškove, následne emigroval do Francúzska, kde sa zapojil do odboja ako dobrovoľník v československom vojsku na Západe (1. československej pešej divízii vo Francúzsku). Po páde Francúzska pôsobil v Spojenom kráľovstve, kde sa popri vojenskej službe angažoval pri formovaní Vojenskej pobočky Telocvičnej jednoty Sokol (neskôr Telocvičná jednota Sokol pri Československej samostatnej obrnenej brigáde) a zastával funkciu jej náčelníka. Od roku 1942 pracoval na Ministerstve financií Dočasného štátneho zriadenia československého. Jeho manželka Ľudmila bola pre Koutného odbojovú činnosť väznená v Internačnom tábore Svatobořice. Väzba jej natoľko podlomila zdravie, že zomrela krátko po svojom prepustení, 4. februára 1944 vo Vyškove.

Koutný sa vrátil do ČSR v roku 1945. Usadil sa v Prahe, kde pracoval ako bankový úradník. Zomrel 18. júla 1976.

Referencie
----------

1. 1 2  Matisková 2011, s. 39
2. 1 2 3 4 5  Matisková 2011, s. 40
3. ↑  Porovnaj: KOUTNÝ, Jan. In *Slovenský biografický slovník*, s. 204. *„Študoval na gymnáziu v Brne,* [roku] *1919 absolvoval účtovnícky kurz."*
4. ↑  Matisková 2011, s. 40. *„Ako sokolský dobrovoľník prišiel* [v roku 1919] *do Zvolena..."*.
5. ↑  Porovnaj: KOUTNÝ, Jan. In *Slovenský biografický slovník*, s. 204. Slovník uvádza, že vo Zvolene pôsobil ako bankový úradník už od roku 1919 (do roku 1939). Kuka 1993, s. 321 uvádza, že Koutný *„do Zvolena prišiel v roku 1920 ako príslušník československej armády a zostal tu pracovať ako bankový úradník."*
6. ↑  Kuka 1993, s. 321
7. ↑  Pozri: *Results : Paris 1924 : Gymnastics artistics*, Paris: The International Olympic Committee, c2016, dost. 2019-02-21
8. ↑  Pozri: *Results : Amsterdam 1928 : Gymnastics artistics*, Paris: The International Olympic Committee, c2016, dost. 2019-02-21
9. ↑  Matisková 2011, s. 40-41
10. 1 2 3  Matisková 2011, s. 41
11. ↑  Krejčí 2002, s. 106
12. 1 2  KOUTNÝ, Jan. In *Slovenský biografický slovník*, s. 204

Použitá literatúra
------------------

* „KOUTNÝ, Jan", *Slovenský biografický slovník : (od roku 833 do roku 1990)*, III. zväzok, K – L, Martin: Matica slovenská, 1989, str. 204, ISBN  80-7090-019-9
* *Results : Paris 1924 : Gymnastics artistics*, Paris: The International Olympic Committee, c2016, dost. 2019-02-21
* *Results : Amsterdam 1928 : Gymnastics artistics*, Paris: The International Olympic Committee, c2016, dost. 2019-02-21
* Krejčí, Antonín (2002), *Edvard Beneš a Sokol* (2. vyd.), Praha: Společnost Edvarda Beneše, ISBN  80-86107-16-7
* Kuka, Pavol (1993), „Spolky", in Vaníková, Viera, *Zvolen : monografia k 750. výročiu obnovenia mestských práv*, Zvolen: Gradus. vydavateľstvo a kníhkupectvo, ISBN  80-9013-922-1
* Matisková, Elena (2011), „Jan Koutný a Jan Bezrouk v športovom dianí Zvolena", *Sdružení knihoven České republiky v roce 2010 : ročenka*, Ostrava: Sdružení knihoven ČR, str. 39-42, ISBN  978-80-86249-60-5

Odporúčaná literatúra
---------------------

* Grexa, Ján; Novák, Matej (1978), *Naši olympionici* (1. vyd.), Bratislava: Šport, str. 47, 56, 190

Externé odkazy
--------------

* *Jan Koutný (1897-1976)*, Vyškov: Městský úřad Vyškov, 2008 (vyd. 2008-10-20), dost. 2018-02-21
* [Bábela, Michal] (2010), „Vznik a vývoj športovej gymnastiky na Slovensku", in Gajdoš, Anton, *Národná encyklopédia športu Slovenska*, [Čadca]: René Bábela - SPORTDATA, 2010-11-12

Autoritné údaje: * abART: 77215
* NK ČR: xx0079718
* VIAF: 85825649